## La Generalitat i Ecoembes presenten ‘Tercers en edat, primers a reciclar’, una iniciativa per a integrar les persones majors en la cultura del reciclatge

*** El projecte pretén arribar a 127 centres públics de la Comunitat Valenciana per a involucrar les persones majors en la cura del medi ambient i la circularitat
* S’entregaran prop de 670 poals i papereres grogues i blaves i es duran a terme activitats intergeneracionals, lúdiques i tallers per a promoure la participació activa de les persones majors en el reciclatge**

La Generalitat i Ecoembes, l’organització que gestiona el reciclatge d’envasos a Espanya, han presentat el projecte ‘Tercers en edat, primers a reciclar’, una iniciativa que pretén connectar amb les persones majors, acostant-los el reciclatge des de les seues necessitats, gustos i interessos, amb el repte comú de cuidar el medi ambient a través del reciclatge.

La presentació ha tingut lloc en el centre d’envelliment actiu CEA Jorge Juan a València i ha comptat amb la participació del director general de Qualitat i Educació Ambiental, Jorge Blanco; la directora general de Dependència i de les Persones Majors, Beatriz Simón; la directora de CEA Jorge Juan, M. Isabel Ruiz; i el director de Gestió Local i Autonòmica en Ecoembes, Ángel Hervella.

Esta iniciativa té com a objectiu arribar a 127 centres públics de persones majors de la Comunitat Valenciana, entre residències, centres de dia, centres d’envelliment actiu i vivendes tutelades. Allí s’entregaran prop de 670 poals i papereres grogues i blaves destinades al reciclatge dels envasos de plàstic, metàl·lics i brics, així com als envasos de paper i cartó. Amb això es busca que les persones majors participen activament en el reciclatge a través d’una correcta separació dels residus que es generen en els centres.

El director general de Qualitat i Educació Ambiental, Jorge Blanco, ha declarat que esta iniciativa “és una de les moltes accions d’educació ambiental que Ecoembes i la Generalitat fan per a millorar els índexs de reciclatge i ajudar la Comunitat Valenciana a complir amb els objectius que ens marca la legislació. Sense dubte, per a tots, els nostres majors són un exemple en moltes coses de la vida, i esta acció dirigida a ells permet transferir la importància del reciclatge als seus fills i nets”.

Per la seua part, Beatriz Simón, directora General de Dependència i de les Persones Majors, ha destacat que les persones majors “són un exemple per a la societat i per a les seues famílies”. Per això ha valorat la importància que té la formació en reciclatge i en qüestions mediambientals per a este col·lectiu que “exercix un paper fonamental en la transmissió de coneixement i en el desenrotllament social”.

“Amb ‘Tercers en edat, primers a reciclar’ busquem fer un pas més en la cultura del reciclatge a la Comunitat Valenciana, per a fer-la més integradora i inclusiva. I ho fem de la mà de les persones majors, un col·lectiu fonamental en la transmissió del coneixement i valors a les generacions més jóvens. Per esta raó, des d’Ecoembes estem convençuts que són grans ambaixadors de la circularitat per al conjunt de la societat” ha assenyalat el director de Gestió Local i Autonòmica d’Ecoembes, Ángel Hervella.

Per a poder complir els objectius d’esta iniciativa, el programa inclou activitats intergeneracionals, lúdiques, tallers i eixides sobre el reciclatge, i d’esta manera fomentar les habilitats socials, psicomotrius i d’aprenentatge.

Este projecte ja està implantat en tretze comunitats autònomes, s’ha implementat en més de 1.900 centres i arriba a més de 660.000 persones majors.

Fecha: 23/10/2024